C 322/49

Paraiškos įregistruoti pavadinimą paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(Šiuo tekstu pakeičiamas tekstas, paskelbtas OL C 200, 2020 6 15, p. 15)

(2020/C 322/11)

Šiuo paskelbimu suteikiama teisė pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį per tris mėnesius nuo paskelbimo dienos.

BENDRASIS DOKUMENTAS

„ΛΟΎΝΤΖΑ ΠΙΤΣΙΛΙΆΣ“ / „LOUNTZA PITSILIAS“

ES Nr. PGI-CY-02367 – 2017 9 15

SKVN ( ) SGN (X)

1. Pavadinimas (-ai)

„Λούντζα Πιτσιλιάς“ / „Lountza Pitsilias“

2. Paraišką pateikusi (-ios) valstybė (-ės)

Kipras

3. Žemės ūkio produkto arba maisto produkto aprašymas

3.1. Produkto rūšis

1.2 klasė. Mėsos produktai (virti, sūdyti, rūkyti ir kt.)

3.2. Produkto, kurio pavadinimas nurodytas 1 punkte, aprašymas

„Λούντζα Πιτσιλιάς“ / „Lountza Pitsilias“ yra brandintas, sausas, sūdytas, rūkytas mėsos produktas, marinuotas vyne, ruošiamas iš kiaulienos išpjovos. Jis gaminamas be jokių konservantų (pvz., nitratų, nitritų, polifosfatų), aromato ir skonio stipriklių ar kitų priedų. Žaliavose, naudojamose produktui „Λούντζα Πιτσιλιάς“ / „Lountza Pitsilias“ gaminti, taip pat nėra jokių priedų ar konservantų (pvz., nitratų, nitritų).

Šiam produktui gaminti naudojama:

— šviežia kiaulienos išpjova (kiekvienas gyvūnas turi dvi išpjovas, kurios yra nugaroje išilgai stuburo – po vieną iš abiejų pusių), gauta iš sveikų gyvūnų, paskerstų pagal įstatymus (visiškai nuleidus kraują ir nedelsiant atšaldžius). Gavus išpjovą, patikrinama jos spalva (būdinga šviesiai raudona), kvapas (geras), vidaus temperatūra (0–7 °C) ir pH (5,3–6),

— raudonasis sausas vynas, pagamintas iš vietinės veislės ‘Mavro’ vynmedžių, tarp kurių gali būti veislės ‘Maratheftiko’ vynmedžių, vynuogių. Gavus vyną, patikrinamas jo aromatas (būdingas veislei), alkoholio kiekis (12–15 %) ir cukraus kiekis (mažiau nei 4 g/l),

— stambi (jūros) druska,

— susmulkinta kalendra (Coriandrum sativum) ir, pasirinktinai, maltas kuminas (Cuminum cyminum) ir (arba) malti juodieji pipirai (Piper nigrum).

„Λούντζα Πιτσιλιάς“ / „Lountza Pitsilias“ savybės

Fizinės savybės

Forma: ilga, siaura, cilindro formos, skersinis pjūvis šiek tiek elipsinis, smailėjantis galuose.

Svoris: 0,8–2,5 kg

Juslinės savybės

Spalva: išorėje – nuo tamsiai raudonos iki juodos, viduje – nuo šviesiai raudonos iki violetinės.

Aromatas: raudonojo vyno, kalendros (ir (arba) kumino) ir dūmų.

Skonis: sūrokas, dūmų; jį sustiprina vyno, kalendros ir (arba) kumino ir juodųjų pipirų (jei pastarųjų dviejų pridedama), naudojamų produktą gaminant, skonis.

Tekstūra: standi, vientisa, be linijų, atskiriančių raumenų skaidulas, kietoka kramtant.

Cheminės savybės

Drėgnis: 40–60 %

Natrio chloridas: 3–7 %

Produktas „Λούντζα Πιτσιλιάς“ / „Lountza Pitsilias“ pateikiamas vartoti nepjaustytas arba supjaustytas ir gali būti parduodamas supakuotas arba nesupakuotas.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Raudonasis sausas vynas, naudojamas gaminant „Λούντζα Πιτσιλιάς“ / „Lountza Pitsilias“, gaminamas nustatytoje geografinėje vietovėje iš vynuogių, surinktų vynuogynuose, kuriuose auginami regione vyraujančios vietinės veislės ‘Mavro’ vynmedžiai. Šie vynuogynai auginami Picilijos regione, kuriame gaminami ir vynai su saugoma kilmės vietos nuoroda. Kartu gali būti auginami ir ‘Maratheftiko’ (‘Vamvakada’) veislės vynmedžiai.

Picilijos regionui būdinga ypatinga dirvožemio morfologija ir kokybė, pasižyminti vyno gamybai skirtoms vynuogėms auginti naudingomis savybėmis, pvz., dideliu aukščiu virš jūros lygio, nederlingu šlaitų dirvožemiu, vulkaninės kilmės nuosėdinėmis uolienomis ir tuo, kad nokstant vynuogėms neiškrenta kritulių. Dėl visų šių Picilijos regiono klimato ir morfologinių ypatumų šio regiono vynas pasižymi ypatingomis juslinėmis ir kokybės savybėmis, kurias įgauna produktas „Λούντζα Πιτσιλιάς“ / „Lountza Pitsilias“ ir kurios daro įtakos jo juslinėms savybėms, nes panardinimas į vyną yra svarbi gamybos proceso dalis.

3.4. Specialūs gamybos veiksmai, atliktini nustatytoje geografinėje vietovėje

Nustatytoje geografinėje vietovėje atliekami šie gamybos veiksmai: produktas sausai sūdomas ir laikomas druskoje bent 24 valandas, mirkomas vyne 7–10 dienas, pridedama prieskonių, rūkomas 1–2 savaites ir, jei taikoma, laikomas brandinimo kameroje, kol pasiekia gamintojo pageidaujamą „Λούντζα Πιτσιλιάς“ / „Lountza Pitsilias“ drėgmės kiekį.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Kad ir kokia forma produktas būtų pateiktas (supakuotas ar nesupakuotas, nepjaustytas ar supjaustytas), ant jo turi būti atitinkama etiketė, kurioje nurodomas registruotas pavadinimas ir išsami informacija apie įmonę, kurioje jis buvo pagamintas ir (arba) supjaustytas bei supakuotas (jei pjaustoma ir pakuojama ne gamybos įmonėje).

4. Glaustas geografinės vietovės apibūdinimas

Nustatyta geografinė vietovė – Picilija – yra kalnuota. Ji apima vietoves, kurių aukštis yra 700 metrų virš jūros lygio ar daugiau ir kurios yra šių vietovių administracinėse teritorijose:

Nikosijos apygarda: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nicosia), Palechori, Platanistasa, Polystypos, Saranti, Spilia, Farmakas, Fikardou, Fterikoudi, Kambi;

Larnakos apygarda: Odou;

Limasolio apygarda: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra, Chandria.

5. Ryšys su geografine vietove

Paraiška įregistruoti pavadinimą „Λούντζα Πιτσιλιάς“ / „Lountza Pitsilias“ grindžiama produkto fizinėmis, cheminėmis ir juslinėmis savybėmis, kurios įgyjamos ir išsaugomos gaminant produktą ir jį natūraliai išlaikant be jokių priedų ar kitų pagalbinių medžiagų.

„Λούντζα Πιτσιλιάς“ / „Lountza Pitsilias“ savybes lemia gamintojų praktinė patirtis.

Visų pirma, laikotarpis, kurį išpjova laikoma druskoje, ir naudojamas druskos kiekis šiek tiek skiriasi priklausomai nuo dydžio. Didesnė išpjova paliekama druskoje ilgiau ir jai reikia šiek tiek daugiau druskos norint pasiekti norimą sugerties lygį pačiame išpjovos centre ir norimą galutinio produkto skonį.

Būdingą intensyvų vyno skonį ir aromatą, taip pat būdingą „Λούντζα Πιτσιλιάς“ / „Lountza Pitsilias“ vidaus spalvą lemia pasirinktas tinkamas raudonasis sausas vynas (jo aromatas ir cheminės savybės), pagamintas iš vynuogių, surinktų vietovėje vyraujančios vietinės veislės ‘Mavro’ vynmedžiais apsodintuose vynuogynuose (apie 80 % viso vynmedžiais apsodinto ploto), kuriuose taip pat gali būti auginami raudonųjų vynuogių veislės ‘Maratheftiko’ vynmedžiai, taip pat laikotarpis, kurį išpjova yra mirkoma vyne.

Pridedamų prieskonių kiekis, kuris, kaip ir druskos kiekis, nustatomas pagal išpjovos dydį ir remiantis gamintojų patirtimi. Pridėtas tinkamas prieskonių kiekis nulems produkto skonį ir aromatą.

Rūkymas – svarbus etapas, nes jo metu daromas poveikis produkto „Λούντζα Πιτσιλιάς“ / „Lountza Pitsilias“ skoniui, aromatui, tekstūrai ir spalvai. Rūkymo procesas yra lėtas, rūkoma palaipsniui ir šaltai. Ugnies stiprumas, rūkymo trukmė, kiaulienos išpjovos atstumas nuo pačios ugnies ir tai, kaip dažnai keičiama kiaulienos išpjovos padėtis rūkykloje, nustatoma remiantis gamintojų patirtimi, atsižvelgiant į išpjovos dydį ir klimato sąlygas. Vasaros mėnesiais, kai temperatūra aukštesnė, o drėgmės lygis žemesnis, ugnis turėtų būti silpnesnė, o rūkymo trukmė – trumpesnė. Pasibaigus rūkymo etapui, be vyno, kalendros ir kitų prieskonių (kurie galėjo būti pridėti) aromato ir skonio, produktas įgyja būdingą dūmų aromatą ir skonį ir būtent dėl to išsiskiria iš panašių produktų, kurie nėra rūkomi.

Rūkymas ir (jei taikoma) laikas brandinimo kameroje nulemia produkto „Λούντζα Πιτσιλιάς“ / „Lountza Pitsilias“ drėgmės kiekį ir tekstūrą. Labai svarbu, kad rūkymas būtų lengvas, tuomet pjaustomo produkto tekstūra būna standi ir kompaktiška, o ne minkšta ir puri. Rūkymas ir brandinimo kameroje (jei taikoma) laikas, kaip ir vynas, bendrai padeda išgauti norimą produkto „Λούντζα Πιτσιλιάς“ / „Lountza Pitsilias“ vidaus spalvą. Proceso pabaigoje prapjauto produkto „Λούντζα Πιτσιλιάς“ / „Lountza Pitsilias“ spalva turėtų būti nuo tolygiai šviesiai raudonos iki violetinės.

Picilijos regiono klimatas, kuriam būdingos vėsios sausos vasaros ir švelnios žiemos, taip pat palyginti nederlinga nuožulni vietovė, padėjo plėtoti perdirbtų mėsos produktų gamybos ir išsaugojimo kambario temperatūros sąlygomis procesą, todėl šeimos ištisus metus turėdavo mėsos ir jos nereikėdavo laikyti taukuose (kaip būdavo įprasta kituose regionuose). Šių produktų gamybos patirtis išliko nepakitusi ir buvo perduodama iš kartos į kartą. Šia praktine patirtimi šiandien vis dar naudojasi Picilijos regiono gamintojai šiuolaikinėse gamyklose.

Be to, dėl Picilijos regiono dirvožemio ir klimato čia taip pat visada būdavo išauginama mažiau vynuogių nei kituose regionuose, o šių vynuogių sultyse yra daugiau polifenolių. Kartu su kita gamybos praktine patirtimi produkto „Λούντζα Πιτσιλιάς“ / „Lountza Pitsilias“ gamintojai taip pat paveldėjo puikų juodąjį vyną, kurį mini N. Ierides leidinyje Syndomos istoria tis Kyprou („Trumpa Kipro istorija“, 1903). Dėl to dar labiau sustiprėja produkto ryšys su regionu ir produktas įgyja vietos vynui „Mavro“ būdingą intensyvų aromatą ir skonį.

Pasak P. Xioutas’o, „Λούντζα Πιτσιλιάς“ / „Lountza Pitsilias“ įgijo tokį gerą vardą ir yra laikomas „prabangiu užkandžiu“ dėl savo savybių, susijusių su gamintojų praktine patirtimi ir regiono vyno naudojimu (Kypriaki Laografia ton Zóon, „Gyvūnai Kipro folklore“, 1978). Be to, tame pačiame leidinyje produktas „Λούντζα Πιτσιλιάς“ / „Lountza Pitsilias“ apibūdinamas kaip „itin skanus“. Iš tiesų, virtuvės šefas iš Kipro Andreas Mavrommatis, kurio vadovaujamas restoranas apdovanotas „Michelin“ žvaigždute, viename interviu teigė, kad Picilijoje gaminama geriausia Kipro išpjova.

Picilijoje gaminami perdirbti maisto produktai, įskaitant „Λούντζα Πιτσιλιάς“ / „Lountza Pitsilias“, yra neatsiejami nuo šio regiono, todėl jie yra minimi visuose leidiniuose ir (arba) interneto svetainėse, kuriuose pateikiama turistams skirta informacija. Ypatingas dėmesys perdirbtiems maisto produktams iš Picilijos regiono, tarp jų, žinoma, ir produktui „Λούντζα Πιτσιλιάς“ / „Lountza Pitsilias“, skiriamas ir leidiniuose, susijusiuose su Kipro gastronomija, pavyzdžiui, 2011 m. Žemės ūkio, gamtos išteklių ir aplinkos ministerijos leidinyje Gastronomikos Chartis tis Kyprou („Kipro kulinarinis žemėlapis“) ir 2009 m. Florentios Kithraiotou knygoje Trofi: aformi schesis („Maistas – santykių pagrindas“).

Nuoroda į paskelbtą produkto specifikaciją

(Šio reglamento 6 straipsnio 1 dalies antra pastraipa)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) OL L 343, 2012 12 14, p. 1.